**REACH 2018 – Toimiiko yrityksesi laillisesti markkinoilla?**

[EU:n REACH-asetuksella](http://eur-lex.europa.eu/legal-content/FI/ALL/?uri=CELEX%3A32006R1907) on luotu järjestelmä kemikaalien rekisteröintiä, arviointia, lupamenettelyä ja rajoituksia varten. Tavoitteena on varmistaa terveyden- ja ympäristönsuojelun korkea taso, tehostaa EU:n kemianteollisuuden kilpailukykyä sekä taata tavaroiden vapaa liikkuvuus Euroopan unionin sisämarkkinoilla.

Rekisteröityjä kemikaaleja on nyt käytössä Euroopassa noin 30 000, ja uusia aineita tulee EU:n markkinoille n. 300 kpl vuodessa. Kaikkien aineiden terveys- ja ympäristövaikutuksista ei tiedetä tarpeeksi.

REACHiin liittyy myös kemikaalien luokitusta, merkintöjä ja pakkaamista koskeva [CLP-asetus](http://eur-lex.europa.eu/legal-content/FI/ALL/?uri=CELEX:32008R1272).

**Mitä ja keitä REACH koskee?**

Säännökset koskevat valmistajien ja maahantuojien lisäksi jatkokäyttäjiä ja jakelijoita. Yrityksen roolin selvittämiseen REACH-säännöstön näkökulmasta on tarjolla [työkaluja](http://www.kemikaalineuvonta.fi/fi/Saadosalue/REACH/Toimijat/Miten-selvitat-roolisi/) viranomaisten verkkosivuilla.

REACH-asetus perustuu aineiden ja kemikaaliseosten sisältämien aineiden sekä tietyissä tapauksissa myös esineissä olevien aineiden riskinhallintaan. REACHin mukaan

* aineita ovat esim. metallit, ftalaatit ja etanoli
* kemikaaliseoksia ovat esim. sementti, maali, liima ja puhdistusaineet
* esineitä ovat esim. vaatteet, huonekalut ja elektroniikka.

**Vastuu yrityksillä: No data, no market**

Vastuu kemikaalien ympäristölle ja terveydelle aiheuttavien riskien minimoimisessa on teollisuudella. Pienillä yrityksillä on samat velvollisuudet kuin suurilla, mutta ne saavat maksuhuojennuksia.

Yritysten pitää rekisteröidä Euroopan kemikaalivirasto ECHA:n ylläpitämään REACH-järjestelmän tietokantaan lähtökohtaisesti kaikki aineet, joita ne valmistavat tai tuovat maahan yhden tonnin tai enemmän vuosittain. Rekisteröimättömiä aineita ei saa valmistaa eikä tuoda maahan.

Jos aineesta aiheutuu merkittävä riski terveydelle tai ympäristölle, EU:n komissio voi säätää ehtoja tai kieltoja aineen valmistukselle, käyttötavoille ja markkinoille saattamiselle. Kaikkein vaarallisimpien aineiden, kuten syöpää aiheuttavien aineiden ja ympäristössä pysyvien yhdisteiden käyttö määritellään luvanvaraiseksi.

Vaarallisia aineita korvaavien aineiden tarjoajille saattaa sen sijaan avautua uusia markkinoita. Muun muassa Enteprise Europe Networkin [Yrityskontaktipörssissä](http://www.yrityssuomi.fi/web/enterprise-europe-network/kumppaninhaku) voi etsiä ja tarjota vaarallisia aineita korvaavia aineita ja menetelmiä.

**Mitä pitää tehdä ja koska viimeistään?**

Rekisteröintejä on toteutettu vaiheittain, ja viimeinen vaiheittaisen rekisteröinnin määräaika on 31.5.2018. Viimeistään tuolloin on rekisteröitävä esirekisteröidyt aineet, joiden vuotuinen valmistus- tai maahantuontimäärä on 1-100 tonnia.

Jos ainetta ei ole esirekisteröity se täytyy rekisteröidä ennen markkinoille saattamista määräajasta riippumatta. Rekisteröinti edellyttää, että kemikaalien valmistajat ja maahantuojat hankkivat tiedot aineiden vaarallisista ominaisuuksista, käyttötavoista sekä turvallisesta käsittelystä. Rekisteröinti edellyttää useita toimenpiteitä ja laaja-alaista asiantuntemusta, ja prosessi on hyvä saada käyntiin ajoissa.

1. Määrittele aineet, jotka tulee rekisteröidä, eli aineet, joiden tarjoamista markkinoille yrityksesi haluaa jatkaa.
2. Etsi muut rekisteröijät ja mahdolliset aikaisemmat rekisteröinnit. Kaikilla saman aineen muilla rekisteröjillä on velvollisuus jakaa tieteellistä tietoa ja osallistua aineen yhteisrekisteröintiin.
3. Sovi muiden rekisteröijien kanssa tehtävien jaosta (päärekisteröijä/jäsenrekisteröijä), viestinnästä ja kustannusten jaosta. Tiedustele ECHAsta samojen aineiden aiempien rekisteröintien tiedot.
4. Arvioikaa muiden rekisteröijien kanssa aineen vaarat ja riskit.
5. Valmistele rekisteröintiaineisto IUCLID-ohjelmaa käyttäen.
6. Toimita aineisto ECHAan REACH-IT-järjestelmän kautta.
7. Pidä rekisteröinti ajan tasalla.

**Mitä tämä maksaa?**

Tietoja rekisteröinnin hallinnollisista maksuista löytyy ECHAn [verkkosivuilta](http://www.echa.europa.eu/fi/web/guest/support/small-and-medium-sized-enterprises-smes/sme-fees-under-reach-and-clp).

Rekisteröinnin muut kustannukset vaihtelevat suuresti rekisteröitävien tonnimäärien, saman aineen rekisteröijien lukumäärän, aineesta saatavilla olevien tietojen jne. mukaan. ECHA:n verkkosivuille on tulossa tietoa rekisteröinnin kustannuksiin vaikuttavista seikoista kesäkuun lopulla.

Apua on saatavilla

REACH- ja CLP-asetuksen toimivaltaisena viranomaisena Suomessa toimii Tukes, jolta saa REACH-asetukseen liittyvää [lisätietoa ja neuvontaa](http://www.tukes.fi/fi/Toimialat/Kemikaalit-biosidit-ja-kasvinsuojeluaineet/Teollisuus--ja-kuluttajakemikaalit/REACH---asetus/). Sivustolle on mm. koottu [valmistajan tai maahantuojan tehtävät ja velvollisuudet.](http://www.kemikaalineuvonta.fi/fi/Saadosalue/REACH/Toimijat/Valmistaja-ja-maahantuoja/)

Euroopan kemikaalivirasto ECHA huolehtii kemikaalien tietokannasta, vastaan ottaa rekisteröintiasiakirjat, hallinnoi lupamenettelyä, laatii suosituksia kemikaalien riskien vähentämisestä ja opastaa valmistajia, maahantuojia sekä jäsenmaiden toimivaltaisia viranomaisia. [ECHA:n sivuilla](http://echa.europa.eu/fi/) on laajasti tietoa, muun muassa. suomenkielinen [REACH 2018 -osio](http://echa.europa.eu/fi/reach-2018/know-your-portfolio).

ECHA järjestää myös verkkokoulutusta. 24.6. lähetään [webinaar](http://echa.europa.eu/fi/view-webinar/-/journal_content/56_INSTANCE_DdN5/title/reach-2018-know-your-portfolio-and-start-preparing-now)i, jossa esitellään rekisteröintiprosessi pääpiirteissään erityisesti yrityksille, joilla ei ole aikaisempaa kokemusta REACH-rekisteröinnistä, ja ECHA:n [uutiskirje](http://echa.europa.eu/fi/subscribe) tarjoaa lisätietoa säännöllisesti.

ECHA hakee pk-yrityksiä SME visits -ohjelmaan, jossa suomenkielinen ECHA:n asiantuntija vierailisi yrityksessä tutustumassa yritysnäkökulmaan kemikaalien hallinnointiprosessissa. Vierailu tapahtuisi ensi syksynä. Lisätietoja osoitteesta [SME-Ambassado@echa.europa.eu](mailto:SME-Ambassado@echa.europa.eu)

Yrityksesi voi myös käyttää konsultin palveluja avukseen REACH-asioissa. [ECHA:n sivuilla](https://www.echa.europa.eu/documents/10162/13559/dcg_consultant_checklist_fi.pdf) on lista seikoista, jotka kannattaa huomioida konsulttitoimeksiantoa suunnitellessa.

Maija Kärkäs

päällikkö

Enterprise Europe Network